Politinėms frakcijoms pagal sąrašą

|  |  |  |  |
| --- | --- | --- | --- |
|  |  | 2014-10-21 | Nr. 374 |
|  |  |  |
|  |  |  |  |
| **dėl žmonėms su Negalia būtinų socialinės integracijos paslaugų užtikrinimo** |

 2010 metais Lietuvoje ratifikuota JT Neįgaliųjų teisių konvencija (toliau vadinama – Konvencija) atnešė naujų galimybių ir iššūkių neįgaliųjų bendruomenei, politikams, vykdomajai valdžiai ir specialistams. Šiandien būtina imtis visų neatidėliotinų priemonių ir veiksmų, kad būtų užtikrintas JT Neįgaliųjų teisių konvencijos įgyvendinimas. Akivaizdu, kad realūs pokyčiai žmonių su negalia gyvenime galimi tik esant stipriai politinei valiai ir nuosekliam strateginiam negalios politikos planavimui ir įgyvendinimui.

 Socialiai labiausiai pažeidžiamos visuomenės grupės turi būti labiausiai ginamos valstybės, o Europą bei Lietuvą apėmusi ekonominė krizė, tarptautiniai konfliktai neturi ir negali paminti ar atidėti asmenų su negalia nuolatinio teisių įgyvendinimo ir būtiniausių paslaugų teikimo. Deja, reikia pažymėti, jog Lietuva, viena iš nedaugelio ES šalių, kurioje krizės metu dėl mažinamo biudžeto išlaidų neįgalieji ir jų šeimos nariai nukentėjo labiausiai, todėl ypač padidėjo skurdas ir socialinė atskirtis tarp neįgaliųjų ir jų šeimų. Paminėtina, kad dėl ekonominės krizės 2010 m. 15 proc. sumažintos neįgaliųjų slaugos ir priežiūros/pagalbos išlaidų tikslinės kompensacijos yra atstatytos tik nuo 2014 m. Paminėtina, kad šis ketverių metų laikotarpiu trukęs tikslinių išmokų sumažinimas paveikė beveik 100 tūkst. neįgalių žmonių, ir pasigendama aiškių nuostatų dėl planų jas kompensuoti.

 Nuo krizės pradžios nuolatos mažėjo ir neįgaliųjų socialinės integracijos programos valstybinis finansavimas. Palyginimui: 2008 m. paslaugų bendruomenėse bei veiklų projektams skirta 37 056 600 Lt, o 2014 metams – 25 305 000 Lt, taigi nuo 2008 m. Nacionalinė neįgaliųjų socialinės integracijos programa sumažėjo beveik 12 mln. litų. 2012 m. - 2013 m. neįgaliųjų interesus atstovaujančios organizacijos kreipėsi į Seimą, LR Vyriausybę prašydamos, kad valstybės biudžete būtų atstatytos lėšos neįgaliųjų socialinės integracijos priemonėms bei Konvencijos nuostatoms įgyvendinti. Tačiau dėl finansinių biudžeto suvaržymų, šie prašymai nebuvo tenkinami.

 Minimalios algos didinimo ir kitų teisės aktų pakeitimų (2013 m. ir 2014 m.), liečiančių darbo užmokestį, įgyvendinimas taikytinas visiems dirbantiesiems. Dėl padidėjusios minimalios algos buvo perskaičiuojamos atlyginimų fondo eilutės. Tačiau iki šiol nebuvo atitinkamai suplanuotas bei užtikrintas reikalingas papildomas finansavimas neįgaliųjų organizacijose dirbančių specialistų padidėjusiam darbo užmokesčiui kompensuoti. Tai neigiamai įtakoja paslaugų teikimą neįgaliesiems. Padidėjus darbo valandos įkainiui neįgaliųjų organizacijos priverstos mažinti darbuotojų darbo valandų skaičių ar atsisakyti reikalingų paslaugų teikimo, kas tiesiogiai įtakoja neįgaliųjų specialiųjų poreikių patenkinimą bei gyvenimo kokybę.

Be to, neįgaliųjų nevyriausybinės organizacijos, vykdydamos savo veiklą bei teikdamos paslaugas privalomai vadovaujasi nustatytu socialinių darbuotojų darbo užmokesčio koeficientu, patvirtintu Lietuvos Respublikos Vyriausybės 1993 m. liepos 8 d. nutarimu Nr. 511 „Dėl biudžetinių įstaigų ir organizacijų darbuotojų darbo apmokėjimo tvarkos tobulinimo“. Nors socialinio darbuotojo pareigybei keliami vis didesni kvalifikaciniai reikalavimai, tačiau apmokėjimas už atliekamą darbą nekito ilgą laiką ir yra visiškai neadekvatus. Tai tiesiogiai įtakoja teikiamų paslaugų kokybę bei užtikrinimą, kadangi dėl itin menko darbo užmokesčio neįgaliųjų nevyriausybinės organizacijos nėra pajėgios pritraukti bei išlaikyti reikiamos kvalifikacijos specialistus darbui su žmonėmis su negalia.

 2014 m. LR Socialinės apsaugos ir darbo ministerijos skaičiavimais mažiausiai 4,6 milijonai litų yra reikalingi vien būtiniausių paslaugų, būsto pritaikymo neįgaliesiems ir infrastruktūros gerinimo bendruomenėse projektams vykdyti. Papildomi finansiniai resursai reikalingi ir Neįgaliųjų teisių konvencijos nuostatų įgyvendinimui, atitinkamai vykdant prieš ketverius metus Lietuvos prisiimtus tarptautinius įsipareigojimus. Todėl formuojant bei **tvirtinant 2015 metų valstybės biudžetą, politikų prašome tvirtos politinės valios bei konkrečių sprendimų užtikrinant adekvatų Nacionalinės žmonių su negalia socialinės integracijos programos biudžetą.**

Asociacijos „Lietuvos neįgaliųjų forumas“

Prezidentė Dovilė Juodkaitė

Dėl informacijos bei kontaktams kreiptis el.paštas d.juodkaite@lnf.lt, tel. 8 652 68035

SIUNČIAMA:

Darbo partijos frakcija;

Frakcija “Tvarka ir teisingumas“;

Liberalų sąjūdžio frakcija;

Lietuvos lenkų rinkimų akcijos frakcija;

Lietuvos socialdemokratų partijos frakcija;

Mišri Seimo narių grupė;

Tėvynės sąjungos – Lietuvos krikščionių demokratų frakcija.